SAL kap terug na SaapaArgieffoto Die direksie van die Suid-Afrikaanse Lugdiens (SAL) het in ŉ verklaring teruggekap na die Vlieëniersvereniging van die Suid-Afrikaanse Lugdiens (Saapa) wat vroeër vandeesweek bekend gemaak het dat die lugdiens se vlieëniers beplan om te staak. “Ons is teleurgesteld dat dit in die openbare domein geplaas is, terwyl ons besig is om sinvol met Saapa oor ’n aantal kwessies te raadpleeg. Ons is in die middel van ŉ onderhandelingsproses en ons sal verkies dat die proses sy natuurlike loop neem voordat enige partye uitsprake lewer,” lui die verklaring. Die direksie het besluit om nietemin op die kwessies wat Saapa geopper het, te reageer. Luidens die verklaring aanvaar die SAL dat hy tans deur verskeie uitdagings in die gesig gestaar word, onder meer inkomstestimulasie en netwerkoptimalisering. Volgens die direksie het ’n ervare uitvoerende beampte in September begin om dié uitdagings te hanteer. “Die SAL het ook reeds stappe gedoen om die nodige kapasiteit bymekaar te kry om die bestuur [van die lugdiens] te versterk en dit is algemeen bekend en waarneembaar in die onderneming.” Volgens die verklaring is verskeie aanstellings ook reeds aangekondig, onder meer ŉ hoofbedryfsbeampte, die uitvoerende hoof van SAL Tegnies, asook die uitvoerende hoof van Mango. Die direksie voer aan dat die lugdiens beplan om nog aanstellings in die nabye toekoms te maak, maar het in dieselfde asem daaraan herinner dat dit ŉ ruk neem om die aanstellingsproses af te handel. Maroela Media het vroeër berig vlieëniers dreig om vir die eerste keer in 80 jaar aan ŉ staking deel te neem om verandering by dié lugdiens teweeg te bring. Saapa het bekend gemaak dat hy in Augustus ŉ brief met eise aan die SAL gestuur het waarin hy onder meer op ŉ nuwe uitvoerende hoof binne die volgende 90 dae aandring. Die vereniging se eise het ook ingesluit die aanstel van ŉ afgetrede of aktiewe vlieënier in die lugredery se direksie, asook ŉ vaardigheidsoudit wat binne 60 dae van alle bestuurders en departementshoofde by die SAL gedoen moet word. “Die bestuur gaan voort om met Saapa asook ander vakbonde en alle werknemers oorleg te pleeg om vordering te maak en meganismes te ontwikkel om die vele uitdagings die hoof te bied,” het die direksie gesê. Luidens die verklaring wil die SAL die publiek, sy werknemers en Saapa gerusstel dat hulle ook ommekeer by die SAL wil bewerkstellig. Die direksie glo ŉ staking sal egter in niemand se belang wees nie. “Ons is daartoe verbind om ’n sterk en veerkragtige SAL te bou in die gees van samewerking,” het die direksie beklemtoon.